Pa van Bishops-juffrou se roerende brief aan ouers | Netwerk24
Deur Ané van Zyl 15 Oktober 2019 12:02
Dave Mallett, die pa van die onderwyseres Fiona Viotti (30) wat ondersoek word vir beweerde seksuele wangedrag by die spogskool Bishops Diocesan College in Rondebosch, Kaapstad, het in 'n brief aan ouers gesê hy wil nie hê die seuns moet hom vermy nie.
"Ek het nounet met die ouens vergader en gevra hulle moet sover moontlik hul kop laag hou (moenie rondom my trippel nie!) en probeer om aan te gaan soos normaal," het Mallett in Dinsdag se brief gesê.
Hy rig die eersterugbyspan af by die skool waar Viotti 'n onderwyseres was.
"Ek kan nie toelaat dat dit hul laaste kwartaal ontwrig nie."
Viotti het na bewering 'n verhouding met 'n matriekseun (18) gehad en die verhouding het glo versuur toe hy dit wou beëindig.
Die skool het Viotti se bedanking Saterdag in 'n brief aan die ouers bekend gemaak nadat beweringe van verhoudings met "sommige van ons seuns" aan die lig gekom het.
Viotti het in 2006 Suid-Afrika se waterpolo-span by die Statebondspele verteenwoordig en daarna die waterpoloafrigter by die skool geword.
"Daar lê sonder twyfel moeilike tye voor, maar ek sal vorentoe beweeg en my familie ondersteun," sê Mallett.
Mallett is die broer van Nick Mallett, voormalige Springbok-afrigter.
Intussen het William Booth, Viotti se prokureur, gesê gerugte dat sy landuit gevlug het, is onwaar.
"Sy het nêrens heen gevlug nie. Sy is in die Kaap en kry ondersteuning."
Daar is voorheen berig Viotti het ook in 2009 in die tydskrif Sports Illustrated verskyn.
Mallett is ook koshuishoof van een van die koshuise, Founders House. Hy sê in die brief hy sal in hierdie pos bly.